C 152/138
FI
Euroopan unionin virallinen lehti
6.4.2022
Euroopan talous- ja sosiaalikomitean lausunto aiheista ”Ehdotus Euroopan parlamentin ja neuvoston asetukseksi vaihtoehtoisten polttoaineiden infrastruktuurin käyttöönotosta ja Euroopan parlamentin ja neuvoston direktiivin 2014/94/EU kumoamisesta” (COM(2021) 559 final – 2021/0223 (COD)) ja ”Komission tiedonanto Euroopan parlamentille, neuvostolle, Euroopan talous- ja sosiaalikomitealle ja alueiden komitealle – Strateginen käyttöönottosuunnitelma useista täydentävistä toimista vaihto­ ehtoisten polttoaineiden infrastruktuurin nopean käyttöönoton tukemiseksi” (COM(2021) 560 final) (2022/C 152/23)
Esittelijä: John COMER
Lausuntopyyntö
Euroopan unionin neuvosto, 30.7.2021 Euroopan parlamentti, 13.9.2021 Euroopan komissio, 13.9.2021
Oikeusperusta
Euroopan unionin toiminnasta tehdyn sopimuksen 90 ja 91 artikla, 170 ja 171 artikla sekä 304 artikla
Vastaava jaosto
Liikenne, energia, perusrakenteet, tietoyhteiskunta
Hyväksyminen jaostossa
9.11.2021
Hyväksyminen täysistunnossa
9.12.2021
Täysistunnon nro
565
Äänestystulos (puolesta / vastaan / pidättyi äänestämästä) 137/4/9
1.
Päätelmät ja suositukset 1.1 ETSK suhtautuu myönteisesti ehdotukseen vaihtoehtoisten polttoaineiden infrastruktuurin käyttöönottoa koskevaksi asetukseksi.
1.2 Akkukäyttöiset sähköajoneuvot (BEV) näyttävät nousevan useimpien autovalmistajien suosimaksi vaihtoehdoksi.
Litiumin puute (todennäköisesti lyhyellä aikavälillä) ja hinnan nousu vaikeuttavat akkukäyttöisten sähköajoneuvojen nopeaa käyttöönottoa samoin kuin erittäin myöhään käynnistynyt tehokkaampien varastointijärjestelmien tutkimus- ja kehittämistoiminta.
Mahdollisuus jatkaa tutkimusta ja teknologian kehittämistä voi kuitenkin auttaa lieventämään näitä nykyisiä ongelmia.
1.3 Maailmassa on suuria litiumvarantoja.
Chilellä on suurimmat tunnetut litiumvarannot ja sen jälkeen suurimmat ovat Australialla ja Kiinalla.
On investoitava uusiin kaivoksiin, jotta voidaan helpottaa nykyistä tiukkaa tarjontatilannetta.
Kaivostoimintaan liittyy ympäristöongelmia, joita ovat erityisesti suuri veden tarve ja mahdollinen myrkyllisten kemikaalien aiheuttama saastuminen, ja usein vakavia sosiaalisia ongelmia.
ETSK on erittäin huolissaan näistä kansainvälisen kaupan näkökohdista.
Kansainvälisten kauppasopimusten ja arvoketjujen on täytettävä ekologisen ja kestävän kehityksen vaatimukset, ja niihin on sisällyttävä yrityksiä sitovia huolellisuusvelvoitteita (1).
EU:ssa litiumin louhinta on mahdollista Portugalissa, mikäli ympäristökysymykset ovat ratkaistavissa.
1.4 Vaihtoehtoisten polttoaineiden infrastruktuurin laaja käyttöönotto koko EU:ssa on välttämätöntä, ja sijoittajien on saatava luottamusta vaihtoehtoisten polttoaineiden infrastruktuurin perustamiseen.
Viranomaisten on varmistettava, että vaihtoehtoisia polttoaineita ja latausasemia on käytettävissä tarvittaessa, erityisesti alueilla, joilla tällaisten palvelujen tarjoaminen ei ole vielä taloudellisesti kannattavaa.
(1)
Ks. lausunnot EUVL C 220, 9.6.2021, s. 118 ja EUVL C 123, 9.4.2021, s.
59.